CELEX: 62012CN0354
Language: el
Date: 2012-07-25 00:00:00
Title: Υπόθεση C-354/12 P: Αναίρεση που άσκησε στις 25 Ιουλίου 2012 η Asa Sp. z o.o. κατά της αποφάσεως του Γενικού Δικαστηρίου (τρίτο τμήμα) της 22ας Μαΐου 2012 στην υπόθεση T-110/11, Asa κατά ΓΕΕΑ — Merck (FEMIFERAL)

29.9.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 295/22
            
         Αναίρεση που άσκησε στις 25 Ιουλίου 2012 η Asa Sp. z o.o. κατά της αποφάσεως του Γενικού Δικαστηρίου (τρίτο τμήμα) της 22ας Μαΐου 2012 στην υπόθεση T-110/11, Asa κατά ΓΕΕΑ — Merck (FEMIFERAL)
   (Υπόθεση C-354/12 P)
   2012/C 295/40
   Γλώσσα διαδικασίας: η πολωνική
   
      Διάδικοι
   
   
      Αναιρεσείουσα: Asa Sp. z o.o. (εκπρόσωπος: M. Chimiak, δικηγόρος)
   
      Αντίδικος κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   
      Αιτήματα της αναιρεσείουσας
   
   Με την αίτηση αναιρέσεως, η αναιρεσείουσα ζητεί από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση του Γενικού Δικαστηρίου της Ευρωπαϊκής Ένωσης της 22ας Μαΐου 2012 στην υπόθεση T-110/11,
            
         
               —
            
            
               να αναπέμψει την υπόθεση στο Γενικό Δικαστήριο της Ευρωπαϊκής Ένωσης,
            
         
               —
            
            
               να καταδικάσει το ΓΕΕΑ στα δικαστικά έξοδα της δίκης ενώπιον του Δικαστηρίου.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα προσάπτει στο Γενικό Δικαστήριο της Ευρωπαϊκής Ένωσης ότι παρέβη το άρθρο 8, παράγραφος 1, στοιχείο β', του κανονισμού (ΕΚ) 207/2009 του Συμβουλίου, της 26ης Φεβρουαρίου 2009, για το κοινοτικό σήμα (κωδικοποιημένη έκδοση), διότι δεν έλαβε υπόψη τα νομικά κριτήρια που έχουν σημασία για την εφαρμογή της διατάξεως αυτής και διότι υπέπεσε σε πρόδηλες πλάνες εκτιμήσεως των εν λόγω κριτηρίων υπό τις περιστάσεις της παρούσας υποθέσεως.
   Επιπροσθέτως, η αναιρεσείουσα προσάπτει στο Γενικό Δικαστήριο ότι δεν εφάρμοσε ορθώς εν προκειμένω το κριτήριο του μέσου καταναλωτή. Η αναιρεσείουσα προσάπτει, επίσης, στο Γενικό Δικαστήριο ότι εκτίμησε εσφαλμένως τον εγγενή διακριτικό χαρακτήρα των προγενέστερων σημάτων Feminatal, καίτοι η αναιρεσείουσα είχε προβάλει με το δικόγραφό της ότι το τμήμα προσφυγών του ΓΕΕΑ δεν εξέτασε το ζήτημα αυτό λεπτομερώς και εξαντλητικώς. Η αναιρεσείουσα είναι, επίσης, της γνώμης ότι το Γενικό Δικαστήριο εκτίμησε εσφαλμένως την οπτική και εννοιολογική ομοιότητα των σημείων. Τέλος, η αναιρεσείουσα προβάλλει εσφαλμένη εκτίμηση του κινδύνου συγχύσεως του μέσου καταναλωτή.
   Επιπροσθέτως, η αναιρεσείουσα υποστηρίζει ότι το Γενικό Δικαστήριο παρέβη το άρθρο 9 ΣΛΕΕ εφαρμόζοντας άλλα νομικά κριτήρια σε παρόμοιες υποθέσεις.